text:
Il Stât spagnûl al va dilunc a fâi cuintri
al esercizi dai dirits politics dai trê eurodeputâts
Ai 2 di Lui e je stade screade in maniere uficiâl la ativitât dal gnûf Parlament European e in chê stesse zornade i guviers dai stâts membris a àn cjatât l’acuardi pe atribuzion des funzions plui impuartantis de Union Europeane (UE): lis presidencis de Comission, de Bancje centrâl (BCE) e dal Consei European e la incarghe di Alt rapresentant pe politiche cul forest. Se in ocasion des elezions europeanis, davueltis dai 23 ai 26 di Mai, e in particolâr daûr dai risultâts saltâts fûr des urnis, al jere just marcâ che chê che si pensave che e fos une grande “onde nere” di vôts a pro dai partîts nazionaliscj, xenofobis e antieuropeiscj no jere stade tâl e che impen tra i vincidôrs a jerin candidâts e fuarcis politichis che a fasevin indenant une vision di Europe plui dinamiche, plui progressiste e plui europeiste, cumò al tocje dî che jenfri Bruxelles e Strasburc lis istituzions si movin simpri daûr di chê logjiche che za timp indaûr o vevin batiât “euroconformiste”.
La sielte de todescje Ursula von der Leyen (Partît popolâr, CDU) pe sente che dal 2014 e je stade chê di Claude Juncker, de francese Christine Lagarde (che pal moment e je ancjemò a cjâf dal Font Monetari Internazionâl, cence dismenteâ il so passât intal partît neogolist dal UMP) tal puest di Mario Draghi, dal ex premier de Belgjiche Charles Michel (liberâl) pe presidence dal Consei European e dal socialist catalan (a fuart spagnolist e antiindipendentist) Josep Borrell tal puest fin cumò ocupât de taliane Federica Mogherini a son stadis fatis daûr dal plui classic “metodi intergovernatîf”. Plui di cualchidun al à comentât cheste dinamiche tant che il gnûf sucès dal “as francotodesc”, marcât dal protagonisim di Angela Merkel e di Emmanuel Macron e dai cuindis minûts di celebritât – par dîle cun Andy Wharol – dal premier spagnûl Pedro Sanchez, che in cheste ocasion al à interpretât il rûl che par solit ur tocjave ai rapresentants dal Stât talian. La intese prioritarie jenfri Berlin e Parîs e conferme il fat che la UE e à une fonde intergovernative e che chest so caratar, che si podarès definîlu tant che “ontologjic”, al è simpri plui fuart.
Tal moment che o scrivìn chestis riis no savìn ancjemò se lis designazions fatis a cjataran pardabon il consens dal Parlament European, che magari cussì no al mostre ancje chel la nature intergovernative e clopadice de UE. Chest aspiet si à palesât ad in plen intant de scree dal gnûf Parlament. In tancj di lôr, in chê ocasion, si àn scjandolâts par vie de contestazion dal imni european fate dai eurodeputâts britanics dal Brexit Party. In realtât al è alc altri che al varès di fâ vignî i sgrisui a cui che i ten ae Europe, ae unitât europeane e ae democrazie. A son lis trê sentis vueidis inte aule di Strasburc, che ur corispuindin a trê di lôr, votâts dai citadins tant che eurodeputâts, che però no ur ven permetût di jessi presints e di fâ il lôr lavôr di “rapresentants dal popul”. Il Stât spagnûl, in chest câs miscliçant azion judiziarie e azion aministrative, al va dilunc a fâi cuintri al esercizi dai dirits politics di Oriol Junqueras, il leader de Çampe Republicane di Catalogne (ERC) e za vicepresident de Generalitat, che di passe un an e mieç al è in preson preventive par vie dal referendum indipendentist dal prin di Otubar dal 2017, dal za president de Catalogne, Carles Puigdemont, in esili inte Belgjiche, e dal za ministri catalan pe salût Toni Comín. La mancjade soluzion di cheste cuistion e mostre a clâr lis contradizions e lis dificoltâts de costruzion de unitât europeane. ❚
Marco Stolfo
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
Informâsi a Gurize
WebRadio
W.R.U si propon tant che lûc formatîf e didatic par ducj i students che a àn voie di confrontâsi cuntun mieç di comunicazion, juste apont la radio, che cun dut che à plui di cent agns di vite e manten dut câs un fassin e une vitalitât intramontabilis; pai students che a vuelin fâ une esperience gnove e une vore formative, e cjapà sù un bagai di cognossincis, sedi teorichis che pratichis, utilis pal mont dal lavôr.
La Web Radio dal Ateneu e à tant che obietîf ancje il miorament de comunicazion fra i diviers sogjets che a costituissin la realtât universitarie che si concretize intun orghin di informazion svelt e inzornât, sensibil e une vore atent aes necessitâts dai students e di dut il personâl docent; un veicul ecelent par difondi il stât de art de ricercje sientifiche che cjate, juste dentri dal Ateneu il so cûr pulsant; un strument di comunicazion dinamic simpri viert e interessât a dut ce che al sucêt ancje fûr dai confins de universitât, cun microfons simpri impiâts sul teritori dulintor e su la realtât internazionâl.
Par cualsisei informazion: http://webradio.uniud.it
Studiâ a Gurize
Informâsi a Gurize
Sede Legal C.so Italia, 55 - 34170 GORIZIA
Sede Aministrazion: Cjase Morelli, vie Morelli n. 39 - 34170 GURIZE - tel./fax 0481 536272
info@consunigo.it
posta elettronica certificata: consunigo@pec.it

robotstxt: allowed

filter: keep


text:
Il valôr de Universitât dal Friûl, de sô ufierte didatiche e de maniere cemût che al ven gjestît il belanç a son stâts ricognossûts a nivel ministeriâl, e i sfuarç fats a son stâts premiâts cuntun «bonus» di 1,5 milions di euros di finanziament. La gnove e rive ae fin di Lui e subit e scjasse il mont dai ateneus, dai gjornâi e dal Web.
GNÛFS CRITERIS_ Pe prime volte, il Ministeri al à metût in vore un criteri che si fonde su la cualitât par distribuî i fonts aes universitâts talianis: chei dulà che la cualitât de ricercje e de didatiche a àn nivei plui alts a saran premiâts. Il 7% dal Font di finanziament ordenari al è stât distribuît daûr di chescj criteris; 27 ateneus si son cussì dividûts i 525 milions di euros che a costituissin il font. Cjalant la graduatorie si pues jessi braurôs dal novesim puest de Universitât dal Friûl, daspò di mês di polemichis sul stât dal so belanç e sul so sotfinanziament cronic di bande dal stât. E pues pardabon jessi contente la retore Cristiana Compagno, che e viôt ricognossût il sfuarç fat in chescj mês: cuntun sotfinanziament di passe 100 milions di euros, a son stâts fats meracui. Di fat la Universitât dal Friûl e je tai prins puescj in dutis lis graduatoriis che a valutin i risultâts otignûts in rapuart ai mieçs a disposizion.
SOSPENSION PAR TRIEST_ Dongje di cualchi presince «scontade», no mancjin però lis sorpresis. La prime e je la sospension dai finanziaments aes universitâts di Triest, di Firenze e di Siena, in spiete che al sei presentât un plan finanziari par sistemâ i belançs che, a vuê, a risultin in ros. Il retôr dal ateneu di Triest, Francesco Peroni, al à dit daurman che si cjatisi devant di un fal che al sarà sclarît in curt, dal moment che il belanç al è in atîf. Il probleme però al è leât aes spesis pal personâl, che a àn superât il limit dal 90% dal finanziament fissât dal Ministeri, e che, in plui di escludi l’ateneu de spartizion dai fonts, al ten fermis ancjemò lis assunzions almancul fin al 2011.
Une biele gnove pe universitât furlane che, magari cussì no, e à simpri di difindisi dai atacs che i rivin di ogni bande, dispès ancje des istituzions che a varessin invezit di difindile.
Federica Angeli
ATUALITÂT – Universitât dal Friûl virtuose: e dal Stât a rivin plui bêçs............
Il valôr de Universitât dal Friûl, de sô ufierte didatiche e de maniere cemût che al ven gjestît il belanç a son stâts ricognossûts a nivel ministeriâl, e i sfuarç fats a son stâts premiâts cuntun «bonus» di 1,5 milions di euros di finanziament. La gnove e rive ae fin di Lui e subit e scjasse il mont dai ateneus, dai gjornâi e dal Web.


text:
Mandi, mandi, mandi e benvignûts!
Induvinait? Cheste e je la gnove Contecurte!
O soi simpri jo, che us stoi cjacarant, l’Ostîr Raffaele, e cirarai di stâ une vore pôc a dîus ce che a mostrâus la gnove Ostarie.
Tant par scomençâ e je cambiade la direzion dal blog, la gnove direzion e je contecurtegnove.blogspot.it
Ma no stêt vê pôre: dut ce che al jere su la osterie viere al è stât puartât in cheste. Anzit, o ai recuperât ancje cualchi post vieri dal camarîr che prime nol jere…
Disarès che o cumò si podin disementeâ dal blog di prin, che ca di un pôc al vignarâ scancelât.
O ai sielt di meti la gnove Contecurte parsore dal gno profîl gmail par che no rivavi adore a inzornale, e si come intal ultin an la gjestion le ai fate di bessôl mi pareve just, tornant a vierzi la Ostarie, cirî di stâi un pôc plui daûr, inzornale e comentâ plui di spes e lei la pueste eletroniche ogni dì, come che o fâs par chei altris blogs.
A par chest, nol je cambiât nuie: la Ostarie e reste ce che si dîs inte pagjine des indicazions di fonde. E je deventade, forsit, un pôc plui personâl, parcè che almancul, mi soi dit, o dopri il timp par tignile inpins par sparniçâ lis mês contis e i miei altris progjets, pur lant indevant a considerâ Contecurte come un blog coletîf, fat di colaborazions. O podês cjatâ dut inte pagjine dal Ostîr.
Par ce che al vanze, la pagjine dai Contecurtârs e je simpri la prime e i vins che o tignin daûr dal bancon a son simpri lis Contis Curtis.
O podês tornâ a mandâlis cuant che o vês voie, anzit… mi pararès une biele maniere di fâmi capî che la gnove vierzidure e je preseade.E come che o viodês chi sot, o ai za començât cu lis contis gnovis:
no dome dôs dal Ostîr e chês fates cui fruts di Buri chest àn e di Faedis l’an passât, ma ancje un contecurtâr che al je il plui preseât, in Regjon, dai ultins agns, jessint che al à vint i ultins doi Sant Simons: Franco Marchetta… e lu ringraci daûrman par il sostegn dât a cheste gnove vierzidure!
Cun di plui, come che o vês za viodût, mi soi fat judâ di une programatrice profesioniste, Michela Zangarelli di Code Monkey, e di un grafic, Gian De Steja, a meti adun la gnove mobilie, e no pues dîs che graciis ancje a lôr, che a àn lavorât di rive jù, par plasê di amicizie.
A mi, il blog, mi plâs une vore, o speri ancje a voaltris.
O ai metude adun la pagjine dai stuzighets, dulà che o podês cjatâ sedi chei vieris,
come Ecumène e lis contis misteriosis, e dulâ che a son bielzâ gnovis ideis par altris rubrichis e une e je bielzà pronte: Cemût si zuial? Un viaç tai zûcs di une volte, ma cui fruts di cumò,
un viaç che o ai decidût di fâ sfrutant il regâl di Marcello Marangone
e des sôs fotografiis: speri che a puedin jessi magari di ispirazion a cualchi contecurtâr,
e in ogni câs jo la cjati une rubriche une vore biele.
Podopo, e par sierâ, us dîs che o ai lassât la pagjine dai events e leturis,
vûstu parcè che ‘nt vin fatis tantis, i agns indaûr, vustu parcè che magari ‘nt fasarìn altris.
Anzit… Contecurte, za doman, e je tra i “sponsor” che a àn metût inpins l’incuintri di doman, sabiti ai 8 di Jugn, aes 17.30 a Glemone, inte cornîs di Elementi Sotterranei, dulà che al sarà ancje un laboratori che o tignarai su la narative curte, cun leturis di contis par talian, inglês… e ancje par furlan!
Par sierà, la pagjine dai imprescj, tornade a insiorâ e meti a puest, cun zontis e mioraments, che e larà indenant ancje cu lis rubrichis dal Cemût si disial.
Benon, mi pâr dut! Voaltris? Ce us parial?
Doprait pur chest post di coments par ducj i conseis e lis indicazions che us vegnin tal cjâf e che o volês dîmi. Se o sês di chei che a no comentin, podês dînus di vê let alcu fracant sul boton sot di ogni post. O sai bielzâ che a son ancjemò des falopis informatichis (imagjinis che no si viodin, titoi di comedâ, cualchi leam che al è “rot”…) Ben po, se o vês voie di mandâmi una mail (la direzion di pueste e je simpri chê, la metarai in prime pagjine ca di un pôc) e dîmi dut ce che al è di comedâ, o soi content. Planc a planc a si metarin a puest, ma intant voaltris sparniçait cheste vierzidure ator par dut e…
BENVIGNÛTS
INTE CONTECURTE GNOVE!!!


text:
Tal mês di Març passât e jere sclopade fûr la notizie che la Conference Episcopâl Taliane (CEI) e veve finalmentri vierte la puarte al Messâl par furlan.
Televisions, radios e gjornâi locâi a àn dade la notizie iludint tancj di lôr che e jere rivade la ore.
In veretât a prin colp al pareve che – come che di agns si spietave – il Consei permanent de CEI al ves metût al ordin dal dì la aprovazion che e varès vût di jessi fate te Assemblee gjenerâl dai vescui che a fasin ogni an in Mai.
Mi impensi che, cuant che e je vignude fûr la notizie, mi vevin domandât un coment in merit. Ma, esperts come che si è ormai di cuistions catolichis, o vevi sì preseade la notizie ancje parcè che le spietavin di un pieç, però o vevi zontât ancje che fin che no si à il jeur te sacoce no si pues dî di vêlu cjapât. Tant a dî, fin che il decret de CEI no si lu à in man no si pues cjantâ vitorie.
Di fat la veretât e jere un pêl diferente di ce che i mieçs di comunicazion a vevin contât o dât di intindi. La CEI, te sô materne prudence(!), in Març no veve metût al ordin dal dì la aprovazion dal Messâl par furlan, ma e veve dome dât il permès di voltâ par furlan il Messâl. Robe in pratiche no di pôc diferente.
Ce che al è strani e al è dificil di capî e di digjerî al è che la traduzion integrâl e jere pronte za dal 2006 e vin comedât e sistemât dutis lis mendis e lis zontis e modifichis al test latin che nus jerin rivadis in seguit de Congregazion pal Cult. No dome, ma il test la CEI lu à bielzà in man. E i nestris vescui istituint la Comission pe traduzion no vevino za dât lôr il consens? O no valino nuie i vescui locâi? Ancje la Conference dal Vescui dal Nord-Est di timp e veve dât il so consens; e a Rome, tai uficis de Conference episcopâl e de Congregazion vaticane pal Cult al è di agns e agns che si fevele di cheste traduzion par furlan dal Messâl roman.
Cemût si varaial di tornâ a dî ai Vescui talians che la traduzion le vin fate? Cuant nus tocjaraial tornâ a consegnâur i tescj che a àn za pes mans?
Mah! La burocrazie catoliche e je cussì. E si lamentìn di chê taliane! Salacor e je cheste che e à imparât di chê altre, stant che chê catoliche e plui viere e esperte. ❚
pre Roman Michelot
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Daspò de cjoche pes celebrazions dai 40 agns pal Taramot dal 1976, chest an la ondade di events e somee che si sedi un tic bonade. Un inovâl un tic plui cidin, ancje se simpri cetant sintût: forsit in stîl plui furlan. Fasìn il pont de “celebrazionone” dal an passat e de memorie dal Orcolat in gjenerâl cun Igor Londero. Igor al à scrit il libri Pa sopravivence, no pa l’anarchie su la esperience dal taramot tal borc di Gôt a Glemone, e al è stât autôr l’an passât di une biele Cuintristorie dal Taramot a pontadis sul nestri mensîl.
Igor, dopo dai 40 si torne al solit, forsit plui in scuare cul caratar dai furlans. Cuâl isal il stîl che a àn vût i furlans intal 1976? E ce isal restât?
Rispuindi a cheste domande al vûl dî indagâ il delicât teme da la autorapresentazion. Dut câs, ancje cence masse aprofondiments antropologjics, al salte fûr avonde che di une bande o cjalìn, e o mostrìn cun braùre ai forescj la interviste di Minà ae fantate taramotade che e dîs «Cosa serve piangere, qua bisogna ricostruire!» par mostrâ che o sin int dure come la piere, ma di chê altre si sintin ancje tancj discors sglonfs di retoriche e vantariis su lis virtûts dai furlans. Al è il cuintrisens di fâ cjacaris su cjacaris… sul fat che o sin int che e tâs e che e lavore!
La visite di Mattarella, il spetacul di Cristicchi a Glemone, lis memoriis sui gjornâi o tai video… Ce ti isal restât in positîf o negatîf des celebrazions dal 2016?
O crôt che ben planchin si sedi tacât a cjacarâ de int, e no dome dai politics. No dome su La Patrie dal Friûl si à dât spazi al teme da la autoorganizazion popolâr, ma ancje di altris bandis si è cjacarât di chest. O pensi par esempli ae biele idee de Diocesi di tornâ a publicâ Friuli, un popolo tra le macerie, che al reste une biele foto dal 1976. Fintremai Cristicchi, tal so spetacul a Glemone al à contât alc di chest moviment. Di altre bande, o pensi al libri di Bosari Fasìn di Bessôi?: si va indevant a dî che la int e jere dute stupide, continuant a ignorâ dut ce che al jere fûr de stanzie dai botons. Dopo e reste la cuistion de elaborazion dal corot pai muarts che, ancjemò un volte in contradizion cu la nestre autorapresentazion, e ven vivude une vore in public e cence masse scrupui. Cristicchi a Glemone al à pontât tant su la emotivitât dal public e al à otignût un slavin di lagrimis e batimans. No cjati strani che la int e vai ancjemò i siei muarts, ma se lu fâs in public al vûl dî, forsit, che si sta creant une identitât coletive fondade su di une tragjedie condividude, e chest spes te storie al à volût dî che a mancje la condivision di valôrs o ideâi.
Daûr de tô esperience, i zovins che no lis àn vivudis ce pensino di chês vicendis?
A san pôc, ma mi tachi tal discors di prin. Se o pontìn tant sul ricuart de tragjedie e sui muarts, al è normâl che i zovins (ma ancje, par dî, i gnûfs furlans) a sedin taiâts fûr. Za chei de mê gjenerazion (o soi dal ‘75) no puedin impensâsi dai muarts e di ce che al jere prin. Alore invezit di rabiâsi cui zovins che no scoltin, o varessin di resonâ sui valôrs e ideâi che o volìn insegnâur par un miôr divignî: la solidarietât e il tignî dongje ducj, il sens dal ben coletîf, il rispiet dal ambient, e ancje il sens dal dibati e scombati, la onestât e il coraç di jessi minorance. Fintremai il valôr de sconfite. Robis un grum fûr mode, che però a puedin, anzit, che a àn di interessâur ancje ai zovins e a chei vignûts di fûr.
Cualis sono stadis lis ocasions cjapadis e cualis chês pierdudis dal taramot?
Un tragjedie, tal sens classic di pierdite inelutabile, mi pâr che e à a ce fâ cul grant “savê fâ” che al è stât metût dongje tai nivei plui bas e nivei mediis da la aministrazion publiche. Mi riferìs al incredibil lavôr fat a so timp dai uficis tecnics regjonâi e comunâi par fâi cuintri a une masse straordenarie di lavôr de Ricostruzion, intun contest dulà che une semplice calcoladorie eletroniche e jere un ben râr, e dut al vignive fat a man. In assence di mieçs e di diretivis, chescj oms e feminis a àn fat miracui, improvisant e inventant metodologjiis, creant standard gnûfs dal nuie. La tragjedie e je che dut chest al è lât pierdût. Al aparten ae archeologjie. Chest par cuistions tecnichis, ma ancje parcè che tai agns no si à savût valorizâ dut chest, e fâ chel che vuê o clamìn l'”upgrade”. Par chel che al inten lis ocasions cjapadis bisugne ricuardâ la propulsion sociâl e culturâl, di riscuvierte des lidrîs, che e à puartât, par dî dome la robe plui sot i voi, a vê une Universitât a Udin.
Pe celebrazion dai 50, ce ti auguristu?
Mi auguri che lis celebrazions dal taramot a deventin une ocasion pai furlans di resonâ soredut su la proprie dimension coletive, sui valôrs e sui mûts di jessi e di fâ che a àn permetût ae nestre int di superâ chest dificil torment. Une ocasion par insegnâ ai zovins e a ducj chei che a vivin in Friûl cence vê vivût il taramot, di cognossi e di sintîsi part di une storie e di une comunitât. Une ocasion par cjatâ la fiducie te capacitât de int di fâi cuintri a ducj e a dut, e ricuardâ che la politiche vere no passe tai tinei di chei che a comandin o ator par l’internet, ma e passe pai centris sociâi che a fasin la diference tra un popul e un trop di individuis.
Trop duraraie ancjemò cheste memorie in mût cussì sintût?
Se la memorie e je dome chê de tragjedie e dai muarts, ancjemò vincj, vincjecinc agns, par cuistions anagrafichis. Ma e pues deventâ di plui. In fonts, fiestis tant che il 25 di Avrîl a son vivis parcè che i ideâi de Resistence a son passâts dai nonos ai nevôts, e il 6 di Mai al podarès deventâ il 25 di Avrîl dai furlans.
✒ Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La grande ereditât umane e culturâl dal predi e musicolic furlan
Ai 30 di Dicembar dal an che al è a pene passât, nus à lassâts pre ‘Sef Cjargnel. Bot e sclop, cence visâ, cence volê disturbâ nissun, come che al jere usât. Om e predi straordenari, bon pastôr di dute la comunitât furlane che al à amât cence risiervis, par une mission umane e religjose puartade indenant dute la vite, cun grande dignitât, competence, sintiment. Nassût a Remanzâs ai 13 di Otubar dal 1940, nomenât predi ai 29 di Jugn dal 1965, a partî dal 1972 al è stât plevan de Plêf di Sante Marie di Guart insiemi a pre Laurinç Dentesano, altre grande persone, sparide cualchi an prime di lui, tal 2015. Cuarante agns insiemi di vite pastorâl inte Val di Guart, di Davâr a Rigulât, predis des parochiis di Mion-Luint, Luvincis e juste apont di Rigulât. L’ultin toc de sô vite pre ‘Sef lu à fat di bessôl, dongje come simpri de sô int che i è lade daûr tant che un trop di pioris al bon pastôr, par ducj i siei 52 agns di sacerdozi.
A Son tantis lis sôs oparis, dal cuotidian aes impresis fûr dal ordenari, che a son deventadis ancje chestis, a fuarce di dai e dai, tal so jessi mugnestri e laboriôs, il so pan cuotidian. In particolâr a son stadis straordenariis la fuarce e la sapience che lu àn mot par no dispierdi la int e il patrimoni siôr des tradizions furlanis, dentri e fûr de glesie. Al è stât lui, cun pre Laurinç, a tornâ a cjapâ il rît antîc des rogazions di Guart, i pelegrinaçs tai santuaris marians di Italie, Austrie, Slovenie, a recuperâ il sît archeologjic e a fondâ il Museu de Plêf. Cetant grande e utile e je stade ancje e massime la sô passion pe musiche, in particolâr pe musiche corâl e cetant impuartantis a son lis sôs ricercjis e i siei studis sui cjants furlans e sui cjants sacris aquileiês de tradizion orâl. Chel cjant clamât patriarchin, o miôr “a la vecje”, che si lu sintive a cjantâ intes glesiis dal Friûl, almancul prime de riforme ceciliane e dal Concili Vatican II.
«O soi cressût cun chei cjants, A son il gno nît», si lei intune interviste dade di pre ‘Sef al “Avvenire” tal 2016. «Il gregorian lu ai discuviert dome in seminari, e daspò de jentrade dal talian inte liturgjie mi soi rindût cont che la tradizion dal patriarchin e sarès sparide». E alore al à tacât, tai prins agns Setante, a zirâ il Friûl cuntun regjistradôr portatil a cassetis e cjarte pentagramade, par cjapâ de vive vôs di cui che lis saveve, centenârs di melodiis e armoniis di un repertori vocâl in vie di estinzion. Di li a son nassudis tantis publicazions, tant che “Canti sacri aquileiesi della tradizione orale”, cu la cure di un studiôs rafinât come Pellegrino Ernetti, saçs come “I repertori liturgici in Carnia e in Friuli” presints tal libri “Il canto patriarchino di tradizione orale”, e regjistrazions tant che il Cd “Cjantis di Glesie dal popul furlan”, cjantât dal Côr Rosas di Mont, di lui direzût e fondât tal an dal taramot in Friûl.
Predi di Glesie Furlane, di simpri al à puartât indevant la bataie pal ricognossiment dal Messâl par furlan e il dirit di preâ in marilenghe. Par chest e tant altri, tal 2016 al à ricevût il Premi Epifanie di Tarcint e la sô mission e je ben evidente ancje inte partecipazion al documentari “Missus” di Massimo Garlatti-Costa, di pôc realizât, che lu ritrai in video pe ultime volte.
di Alessio Screm


text:
Cjarbon
Il cjarbon (o ben cjarvon o cjarvoncli) al è un minerâl di colôr scûr. Al è fat di carboni, idrocarbûrs e in piçule part di sulfûrs e altri materiâi. Il cjarbon al si forme cu la pirolisi di biomassis, soredut di origjin vegjetâl, soteradis sot dai sediments spes diviers chilometris.
Parche al nassedi dal cjarbon al covente che il materiâl organic, une volte muart, al si cjatedi in curt cence ossigjen a nivel molecolâr. Chest al pues di solit sucedi tes fôs dai flums o ancje tai lâcs o tes palûts dulà che il materiâl al pues finì cul jessi soterât in pôc timp. La gran part dal carbon che al si cjate al dì di vuê al si è formât te etât gjeologjiche de ere carbonifare.
Il cjarbon al è une des principâls fonts energjetichis dal om ancje se al va dite che al è une vore incuinant. Intal 2005 si stimave che intal mont il 40% de energjie eletriche a fos fate doprânt il cjarbon. A si calcole che a sedin riservis di minerâl par 300 agns.


text:
A doi agns dal so ultin lavôr «Baruc» Lino Straulino al torne cuntun gnûf cd simpri prodot de Nota di Valter Colle. «L’Alegrie», chest il titul dal disc, al è il tribût di Lino a la musiche tradizionâl furlane, une sô passion di simpri. Lis 12 vilotis rielaboradis dal «Cont di Sudri» a son sunadis in clâf country/blues cuntune operazion in part simile a chê de version di «La biele stele» publicade intal cd «Straulino-Fedele-Vescovo» dal 2008.
Inte sô produzion Straulino al à mostrât plui voltis il so interès pe rileture de musiche tradizionâl, come par esempli cul so cjaval di bataie «Fasìn un cjant a la cjargnele» o cu lis sôs versions di «Ninine mê» (2000) e «Done Mari» (1994).
Cheste volte il riclam al mont dal country american al è une vore plui marcât ancje par vie de presince di une strumentazion plui variade e dal ûs impuartant dal banjo dongje de ghitare acustiche.
Straulino al zuie cun inteligjence, afiet e ironie cu lis vilotis che al à sielzût e al cjate un mût di proponilis diferent dal origjinâl ma che al permet a cui che al scolte di ricognossilis e di sintîlis sôs.
Cussì in cualchi câs al cambie la tonalitât e la linie melodiche come inte version di «O ce biel cjistiel a Udin» o inte titletrack «L’Alegrie». In cualchi altri al cambie la part ritmiche come par esempi intal câs di «In chê dì da las mês gnoços» che e devente un 2/4 country rispiet al ¾ origjinâl. O pûr si divertìs a modificâ la armonizazion come inte version pardabon divertente di «Al è rot il cjalderuç» o inte delicade «Niçulaile».
Il risultât al è un disc divertent e convincent che al sa cumbinâ l’afiet cu la ironie, la citazion cu la rielaborazion. Di ducj i tocs di chest cd mi permet in particolâr di segnalâus une version a gno parê pardabon biele di «Niçulaile» dulà che la gnove armonizazion in minôr e l’ûs savint e misurât de strumentazion al esalte la biele melodie origjinâl de ninenane e nus puarte intune atmosfere di sium e di magjie.
Il rest o podarês scuvierzilu di bessôi scoltant il gnûf lavôr di Lino Straulino e magari dant un cuc al sô profîl MySpace (www.myspace.com/linostraulino) dulà che e je publicade une piçule cerce dal so ultin disc.
Matieu Fogale
CULTURE – La ultime fadie in «ligrie»............
A doi agns dal so ultin lavôr «Baruc» Lino Straulino al torne cuntun gnûf cd simpri prodot de Nota di Valter Colle. «L’Alegrie», chest il titul dal disc, al è il tribût di Lino a la musiche tradizionâl furlane, une sô passion di simpri. Lis 12 vilotis rielaboradis dal «Cont di Sudri» a son sunadis in clâf country/blues cuntune operazion in part simile a chê de version di «La biele stele» publicade intal cd «Straulino-Fedele-Vescovo» dal 2008.


text:
Nirvana (trassendence)
Intal Induisim il nirvāṇa al segne l’estinguisi dai desideris mondans e la realizazion de liberazion (mukti o moksa) de ilusion (maya). Inte Bhagavadgita al ven definît tant che brahmanirvāṇa, la estinzion dal jo intal Brahman, intes Upaniṣa al è clamât turiya. Al è di precisâ che intal Induisim il tiermin nirvāṇa nol à la stesse difusion e centralitât che e à intal Budisim, chest al è di assegnâ al larc ûs che a faserin lis scuelis fondadis dal Buddha Shakyamuni. Il Budisim al crôt inte rinassite di ogni specie. Se il karma de vite al è negatîf la vite e pues continuâ inte soference, se invezit si à un karma positîf la vite e continue traviers de ilusion dal plasê. Pall Budisim dai Nikāya ae fin des soferencis, dai dolôrs e des passions, ancje chês dal plasê, si pues rivâ dome cul nirvāṇa. Il nirvāṇa al è rivâ a diliberâsi dai trê difiets fondamentâi: la brame, l'odi e la ilusion. Nirvāṇa nol è il "nuie", chel nol ven mai descrit e cui che lu à realizât lu descrîf tant che une cussience imense, inimagjinabile e imperturbabile e i rivin dome i arhat. Pal Budisim Mahāyāna il nirvāṇa des scuelis dal Budisim dai Nikāya, e po chel dai arhat, al è un nirvāṇa inferiôr che nol corispuint al stât di Buddha iluminât a plen (sanscrit Samyak-sam-buddha). Al è un nirvāṇa static che il Mahāyāna al opon il nirvāṇa no static. Chei che a rivin al nirvāṇa dal Mahāyāna (i Buddha iluminâts a plen e i aryabodhisattva) no jentrin intes ativitâts samsariche (al saṃsāra), ma nancje inte staticitât dal nirvāṇa des scuelis dal Budisim dai Nikāya, o sedi a refudin sedi lis passions ma ancje la imperturbabilitât dal nirvāṇa static, chest almancul fin che a son creaturis passionadis di salvâ. Pes scuelis Mahāyāna, Madhyamika e Cittamatra, no je diference tra saṃsāra e nirvāṇa e po nol è un lûc al di difûr dal ordenari par rivâ ae veretât ultime e al stes nirvāṇa. Cussì par Nagarjuna: «no je la plui piçule diference fra al saṃsāra e nirvāṇa, ni la plui piçule diference fra nirvāṇa e al saṃsāra». (Madhyamakakarika, XXV, 19) Intal Budisim il nirvāṇa al è il travuart ultin de proprie pratiche dal Dharma. Il nirvāṇa intindût tant che "cessazion" al è insegnât, praticât e realizât dai praticants de Cjasade Theravada e cussì nirvāṇa al ven realizât midiant de realizazion de Vacuitât dal Se de persone biel che e ven ignorade la Vacuitât dal Se dai fenomens; il praticant Theravādi al pratiche e al fâs il Nobil otupliç troi e lis Cuatri Nobilis Veretâts, de soference, de sô origjin, de sô cessazion e dal troi che al puarte ae sô cessazion e, realizantsi la mancjance dal Se de sô proprie persone intun stât di complet assorbiment in cheste realizazion midiant de paronance plene de pratiche di shamata e vipashyana al oten il nirvāṇa cun rest: par "rest" in chest câs si vûl dî che al esist ancjemò un rest dade dai cinc skanda, aggregâts. Cu la muart l’Arhat al oten la Liberazion dai cinc agregâts e al dimore intun stât no maglât o contaminât di nissune impuritât dovude al Karma o aes Aflizions Mentâls e la nature di chest nirvāṇa e je Pâs, cemût che al dîs il cuart dai Cuatri Sigjîi dal Budisim "Il nirvāṇa al è Pâs". Il nirvāṇa Mahāyāna al è definto nirvāṇa-no-dimorant stant che nol dimore ni intal al saṃsāra ni intal nirvāṇa Hīnayāna de pâs individuâl ma al è il stât sveât ad implen di un Buddha e al è dotât dal trikaya, i Trê Cuarps di un Buddha che a son il Dharmakaya, il Sambhogakaya e il Nirmanakaya. Il nirvāṇa Mahāyāna al ven realizât passant i Cinc Trois e i dîs Bhumi, Terens, dai Bodhisattva, meditant plui voltis la dople Vacuitât dal Se de Persone, Pudgalanairatmya e dal Se dai Fenomens, Dharmanairatmya e impegnantsi simpri inte Pratiche des dôs Bodhicitta, chê de aspirazion e chê de Aplicazion che a son la Bodhicitta Relative e la Bodhicitta Ultime, che di un precîs e je la meditazion su la dople Vacuitât. Dutis lis creaturis senzientis (par senzientis si intint che a àn une ment) a tornin a nassi di un continui intai varis reams dal saṃsāra e, a ben che la Nature di Buddha ur sedi inerente, no realizin il nirvāṇa no-dimorant stant che no àn la capacitât e la pussibilitât di meditâ. In chest mût, a ben che a vedin la potenzialitât par realizâ il nirvāṇa no lu realizin e a continuin in maniere indefinide a rinassi inte soference dal saṃsāra. Il nirvāṇa Mahāyāna nol è une robe imprecise o dome une pâs libare di incuietudins ma al è il stât dotât des Savietâts Ultimis e dotât dai Kaya che a puedin jessi ripartîts in mûts diferents tant che in dôs, Dharmakaya e Rupakaya, trê, Dharmakaya, Sambhogakaya e Nirmanakaya cuatri cul Svabavikakaya e v.i..


text:
O cjali l’ordenadôr. No si volin tant ben, jo e lui. Mi è simpri plasût scrivi, però cu la pene: lei, corezi, spietâ, ma il timp al vâ indevant e al tocje rindisi a lis novitâts.
Chest ordenadôr al veve tacât a fâ part dal nestri tran-tran, cuant che lu veve comprât il miò puar om, che a lui i jerin simpri plasudis lis novitâts di chel gjenar. Dopo ch’al è vignût a mancjâ al è stât fer un grum di timp. In dì di vuê al somee ch’a tocji comunicâ par vie telematiche e mi à tocjât rindimi e scomençâ a doprâlu.
Sentade devant di chel caselot ch’al è une television, cul jutori di Michelut, miò nevôt, i ai tacât a cjapâ une sudade davour chê altre, cence movimi. Cuant che i rivavi a scrivi cualchi rie, sepi Diu parcè, al sparive dut: lis batudis chi fracavi, no jerin chês chi vevi fracât; cuant che i rivavi a meti dongje une pagjinute, il sfuei si colorave di celest e al sparive sù dut.
Miò nevôt al spesseave a dîmi: «Gnagne, tu âs fracât chel che nol lave, il computer nol sbalie mai, tenti amens!»
Sì, o pensavi, l’ordenadôr nol sbalie, al è mascjo, si pues dome imagjinâ.
Soi lade indevant a sburtadis, a scrivi, a parâ jù, a bruntulâ… Une dì che dute contente i vevi rivât a scrivi cualchi pagjinute in pì cence inçopedami e, contentone di ce che o jeri rivade a fâ, bot e sclop… cence colôrs lis pagjinis! Come tun magheç a son deventadis BLANCJIS. Mi è montade une fote di chês, cun dute la fote chi vevi intor i ai molât un pugn sul cjâf dal caselot, lui si è distudât a colp!
«Ti stâ dome che ben!» i ài zontât.
La fote dopo un pâr di dîs si è distudade: e jere ore di fâ la pâs cul ordenatôr. Mi soi sentade dongje e cun rispiet i ai fracât il boton just, ma lui nuie, no si è impiât. Ce brut mostro, i ai pensât, sì ch’i vevi molât un pugn, ma ognun il so, lu veve meretât! Po al è rivât miò nevôt, chel benedet al à tramaiât un pôc intor e dopo: «Gnagne po se âtu fat a chel computer?»
«Se ûtu frut a è lade cussì e cussì e cussì…»
«Po ben, se la robe a è lade, come ch’a è lade, cumò tu viodarâs se ch’a ven a costâti»
E jo: «Po ben, sâtu se chi ti rispuint? Che une sodisfazion no è mai pajade avonde!»
Cumò o ai un ordenadôr portatil, mi tocje rabiâmi e vonde, no savarès dulà molâ un pugn… m’al à fat cjoli miò nevôt.
CovidCurte day 20 – Conte nr. 7
#967


text:
Trentecinc pagjinis par fevelâ dal avignî dal sisteme sociosanitari dal Friûl Vignesie Julie: chest l’obietîf dal Libri Vert su la situazion e la cualitât de sanitât publiche di chenti, prontât de Zonte regjonâl, che dentri di cheste Istât e varà di fâ bon il plan pai agns dal 2010 al 2012. Il titul dal document al è «La vite sane te societât responsabile»: te introduzion, l’assessôr ae Sanitât Vladimir Kosic al marche cemût che i ospedâi de regjon a àn simpri sigurât la universalitât dal acès, zontant che al è rivât il moment di cjapâ dentri plui sogjets pussibii par decidi cemût lâ indenant par miorâ lis rispuestis aes esigjencis dai citadins. Par chest a son viertis, fintremai ai 30 di Avrîl, «consultazions publichis» li che professioniscj dal setôr, associazions e ducj i citadins, a puedin inviâ contribûts, sedi midiant il sît internet www.libroverde.regione.fvg.it, sedi scrivint ae direzion di pueste eletroniche libroverde@regione.fvg.it, o pûr cuntune letare ae direzion Libro Verde, c/o Agjenzie Regjonâl de Sanitât, vie Pozzuolo 330, 33100 Udin.
Par fevelâ dal gnûf Libri Vert o vin volût sintî la opinion di Guglielmo Pitzalis, miedi responsabil dal Servizi di medisine sociâl dal Dipartiment di prevenzion de Aziende pai servizis sanitaris numar 4 dal Friûl di Mieç.
Dotôr Pitzalis, ce idee si isal fat dal Libri vert su la sanitât regjonâl?
Al è un document che al à dentri cetancj dâts interessants, dut câs al à ancje masse retoriche, biei principis che nissun nol olsarès dineâ, come ecuitât, cualitât, sostignibilitât, responsabilitât, e vie indevant. Tai tredis ponts che si fâs riferiment – une sorte di cjapitui che a tocjin i diviers cantins de sanitât in regjon, tant che lis rêts dai ospedâi e la valorizazion dal personâl – , si cjatin dute une schirie di domandis pe plui part interlocutoriis: su tancj ponts, par gno cont, il Libri vert nol met ben in clâr cence pôre lis cuestions e lis sieltis plui dificilis.
Duncje,ce saressial stât miôr fâ?
Rispuindi in maniere sclete a ciertis domandis come: «Trops puescj di medisine gjenerâl coventino in Friûl?», o ancje: «Ce fasìno dai ospedâi di perifarie?». Par esempli, o crôt che i piçui ospedâi a varessin in primis di stâ daûr aes dibisugnis veris des comunitâts locâls.
Cumò l’assessôr Kosic al à di tirâ dongje i esperts dal setôr e di scoltâju par rivâ aes conclusions a pro dai malâts.
Secont lui, cemût ise la cualitât dal setôr sanitari in Friûl?
O sin a nivei une vore alts; e po o vin personâl che al crôt tal so lavôr e te sanitât publiche.
Di agnorums, lui al sburte pal ûs des lenghis minoritariis tal mont sanitari. Si fevelial di chest cantin tal Libri vert?
Magari cussì no, il document nol fâs peraule di chest aspiet e nancje nol trate la cuestion di cemût svicinâsi ai pazients, cjalant aes lôr culturis e aes lenghis diferentis. Si pues dî che mal spietavi, dut câs o resti convint che une lenghe come il furlan, lenghe dal cûr, e sei impuartantone par fâ sintî miôr il malât, svicinantlu ai miedis e ai infermîrs.
ALESSIO POTOCCO
ATUALITÂT – Libri vert pe sanitât............
Trentecinc pagjinis par fevelâ dal avignî dal sisteme sociosanitari dal Friûl Vignesie Julie: chest l’obietîf dal Libri Vert su la situazion e la cualitât de sanitât publiche di chenti, prontât de Zonte regjonâl, che dentri di cheste Istât e varà di fâ bon il plan pai agns dal 2010 al 2012. Il titul dal document al è «La vite sane te societât responsabile»: te introduzion, l’assessôr ae Sanitât Vladimir Kosic al marche cemût che i ospedâi de regjon a àn simpri sigurât la universalitât dal acès, zontant che al è rivât il moment di cjapâ dentri plui sogjets pussibii par decidi cemût lâ indenant par miorâ lis rispuestis aes esigjencis dai citadins. Par chest a son viertis, fintremai ai 30 di Avrîl, «consultazions publichis» li che professioniscj dal setôr, associazions e ducj i citadins, a puedin inviâ contribûts, sedi midiant il sît internet www.libroverde.regione.fvg.it, sedi scrivint ae direzion di pueste eletroniche libroverde@regione.fvg.it, o pûr cuntune letare ae direzion Libro Verde, c/o Agjenzie Regjonâl de Sanitât, vie Pozzuolo 330, 33100 Udin.


text:
Il Premi Terzani 2022
Il Premi Terzani al è stât istituît intal 2004 de associazion culturâl vicino/lontano, in acuardi e in colaborazion cu la femine, Angela Terzani, e i fîs dal gjornalist e scritôr florentin Saskia e Folco.
In ocasion dal prin incuintri de jurie, ai 5 di Dicembar dal 2004 a Udin, il scritôr e reporter di vuere polac Ryszard Kapuściński, che vuê nol è plui, al pandè cun eficacie il sens di un premi dedicât ae figure di Terzani dentri dal progjet di vicino/lontano: «Il ricuart di Tiziano Terzani – al à dit Kapuściński – mi è tant cjâr. Il nestri mont, che a disin globalizât, al è fat invezit di tantis provinciis, di tantis culturis diviersis. Tiziano Terzani cul so lavôr di gjornalist al à savût pardabon creâ chel puint tra lis diversitâts e lis diferencis che al permet ancje a chei altris di capî il mont, un mont che al cambie cun rapiditât e in maniere dramatiche. Tiziano Terzani lu à podût fâ parcè che al saveve cjalâ, i siei voi a savevin cjalâ intal mût just. E par chest Tiziano Terzani al è stât un vêr e impuartant testemoni dal nestri timp. In tancj a scrivin. Vuê o sin somerzûts di un diluvi di peraulis, ma pôc di chel che al ven scrit al restarà».
Ae presidence de jurie dal Premi e je, fin de prime edizion, Angela Terzani, garante – cu la associazion vicino/lontano – de indipendence dal ricognossiment.
Il Premi Terzani al ven consegnât ogni an a Udin dilunc dal festival vicino/lontano.
A vuê a fasin part de Jurie dal Premi: Giulio Anselmi, Enza Campino, Toni Capuozzo, Tommaso Cerno, Marco Del Corona, Andrea Filippi, Milena Gabanelli, Nicola Gasbarro, Alen Loreti, Ettore Mo, Carla Nicolini, Paolo Pecile, Valerio Pellizzari, Peter Popham, Marino SinibaldiTraduzion par cure de ARLeF


text:
E je nassude la prime comedie sureâl par furlan. Un cine che al trate argoments contemporanis e che al cjacare in marilenghe. No la solite sit com sui stereotips dai furlans – che e fevele dai nestris caratarats o des storiis dai emigrants – ma une pelicule che si pues viodi e capî in dut il mont. Si intitule “Visins di cjase” e e je ispirade ae conte di Renzo Brollo “Vicini di casa”, contignude tal romanç “Racconti Bigami” (Cicorivolta edizioni). La trame e jere stade segnalade tal 2008 al “Concors par tescj cinematografics in lenghe furlane” dal Cec di Udin. “Mi fâs une cierte impression viodi il gno scrit deventâ un film – al spieghe il scritôr di Glemone – ancje se o vevi simpri vude la idee di realizâ un curtmetraç cun chest toc naratîf”. La pelicule, realizade de associazion “Upon a dream” dai doi regjiscj Giulio Venier e Marco Londero, e fevele de ossession di un om che al à il vizi di curiosâ te vite dai vicins di cjase. Al scolte lis vôs tra lis parêts e si imagjine robis che no son. Chest al puarte lui, Mauri, e il so compagn di vite che al è ancje il so miedi curant (il film al fevele ancje di omosessualitât) a traslocâ dispès. Tal ultin apartament li che al rive, Mauri al dîs di vê scuviertis robis une vore stranis: di fat, te cjase dongje al vîf un om che al fas il clown e la so femine la domadore. “Par dute la storie il protagonist si inventarà di dut par scuvierzi cui che a son i vicins di cjase”, al va indenant Brollo. La struture narative e je stade un tic cambiade e slargjade a pet de conte dal libri ma il messaç – come che al à domandât il stes scritôr – al è restat chel. “Tantis personis a àn fobiis che dispès a restin in famee, no si olse a mostrâlis o di pandilis. Invezit a van studiadis e superadis”. Il film mostrât, in anteprime, ai 8 di Jugn a Glemone, tal cine teatri Sociâl, a lis 20.45, e che al sarà sottitulât par talian e par inglês, al è stât realizât dut in Friûl e al è stât finanziât dal comun di Glemone, de Comunitât montane, de ARLeF, de Fondazion Crup, di Aita Multicenter, Soravito e cul sostegn dal Cec e de Cineteche dal Friûl. ■
Valentina Pagani
CINE & TEATRI & ART. Lis nevrosis dai “Visin di cjase”............
E je nassude la prime comedie sureâl par furlan. Un cine che al trate argoments contemporanis e che al cjacare in marilenghe. No la solite sit com sui stereotips dai furlans – che e fevele dai nestris caratarats o des storiis dai emigrants – ma une pelicule che si pues viodi e capî in dut il mont. Si intitule “Visins di cjase” e e je ispirade ae conte di Renzo Brollo “Vicini di casa”, contignude tal romanç “Racconti Bigami” (Cicorivolta edizioni). La trame e jere stade segnalade tal 2008 al “Concors par tescj cinematografics in lenghe furlane” dal Cec di Udin. “Mi fâs une cierte impression viodi il gno scrit deventâ un film – al spieghe il scritôr di Glemone – ancje se o vevi simpri vude la idee di realizâ un curtmetraç cun chest toc naratîf”. La pelicule, realizade de associazion “Upon a dream” dai doi regjiscj Giulio Venier e Marco Londero, e fevele de ossession di un om che al à il vizi di curiosâ te vite dai vicins di cjase. Al scolte lis vôs tra lis parêts e si imagjine robis che no son. Chest al puarte lui, Mauri, e il so compagn di vite che al è ancje il so miedi curant (il film al fevele ancje di omosessualitât) a traslocâ dispès. Tal ultin apartament li che al rive, Mauri al dîs di vê scuviertis robis une vore stranis: di fat, te cjase dongje al vîf un om che al fas il clown e la so femine la domadore. “Par dute la storie il protagonist si inventarà di dut par scuvierzi cui che a son i vicins di cjase”, al va indenant Brollo. La struture narative e je stade un tic cambiade e slargjade a pet de conte dal libri ma il messaç – come che al à domandât il stes scritôr – al è restat chel. “Tantis personis a àn fobiis che dispès a restin in famee, no si olse a mostrâlis o di pandilis. Invezit a van studiadis e superadis”. Il film mostrât, in anteprime, ai 8 di Jugn a Glemone, tal cine teatri Sociâl, a lis 20.45, e che al sarà sottitulât par talian e par inglês, al è stât realizât dut in Friûl e al è stât finanziât dal comun di Glemone, de Comunitât montane, de ARLeF, de Fondazion Crup, di Aita Multicenter, Soravito e cul sostegn dal Cec e de Cineteche dal Friûl. ■


text:
Bojan Brezigar,
I giorni della Catalogna,
Qudulibri, Bologna, 2018
—
Giovanni Poggeschi,
La Catalogna: dalla nazione storica alla repubblica immaginata,
Editoriale Scientifica, Napoli, 2018
In ocasion dal secont inovâl dal referendum su la indipendence de Catalogne dal 1n di Otubar dal 2017, al pues jessi interessant recuperâ cualchidun dai (pôcs) libris che ator pal Stât talian a frontin la cuistion catalane cun cognossince e cun sintiment. Dongje dal volum di Marco Santopadre, za segnalât timp indaûr, a son almancul altris doi i titui che a meretin di jessi calcolâts.
Il prin al è “I giorni della Catalogna” dal gjornalist e politolic sloven di Nabresine, Bojan Brezigar. E je la version inzornade e voltade par talian dal so instant book in lenghe slovene, jessût juste ae fin di Otubar dal 2017 cul titul “Šest dni v Kataloniji” (I sîs dîs de Catalogne). Un altri libri plen di “sostance” al è “La Catalogna: dalla nazione storica alla repubblica immaginata” di Giovanni Poggeschi, docent di dirit public comparât li de Universitât dal Salent, che in plui ocasions si è interessât di Catalogne e di Stât spagnûl e al fronte la cuistion catalane cuntune impostazion multidissiplinâr, tra storie, politiche e dirit. ❚
Marco Stolfo


text:
9 coments On Radio Peçot Internescional
-
Cualchidun al à scrit "Se i va ben al và a messe e se no al và tal bar" Cualchidun altri al dîs che tant che le none a và a preâ il nono al và a bevi il so tai? s'al é mâl jo no sai ma une conte come cheste nus fâs pensâ che forsit il Friûl di îr si pués inmó gustâ al dí di vuê. Ma sino dacuardi di crodi che ce ch'al é vecjo al é miôr che ce ch'al é gnûf? Su chest, o crôt che a puedaressin vignî fûr un frac di altris contis su lis babis e cuintri lis babis.
Jaio
-
-
-
-
-
(Bepi o ripet la rispueste che o ti vevi dât prin dal me coment di chi sore, che al jere publicât è cumò al è sparît).
——————————
Bepi, cuant che o viôt Vigje dai Faris, i domandi se la panze di Luigjina dai Bintars a cres ancjemò o pûr e je simpri compagne. In chest câs si tratarès di "Gravidanza sospesa", che a sucêt da râr ma e je tecnichementri pussibil.
Dut câs, al è pussibil savê lis ultimis sul fat, sintonizantsi su Radio Peçot Internescional a 89,72 MHz.
Mandi
-
Pieri pierçul cal fas il nissete al à clarit dut,Intant il zovenot cui cjavei riçots cal lave e tornave tal curtil di Vigjiute al fas il purcitar,e si cjatave là par da ordins che doman si purcite,e le panse di Vigjiute nol jere nialtri che une bafe di ardiel platade par umilia i crostui a carnaval. dut cas Vigjie dai faris par no vele pierdude e cambie version, zontant"us vevi dite jo che jere une lare".Ancje il plevan al trai bon rispir, le veve confessade cuatri mes prime. Lussian
-
-


text:
Ore
La ore e je une unitât di misure dal timp, no aparten al SI, ma il so ûs al è acetât. In astronomie e je ancje une unitât di misure dai angui.
DefinizionModifiche
Une ore e je une unitât di timp che corispuint a 3.600 seconts, o 60 minûts.
StorieModifiche
Une zornade e je componude di 24 oris.
Te antichitât si considerave come ore la diesime-seconde part dal timp che passave jenfri la albe e il tramont. Cun chest calcul, vie par la istât lis oris son plui lungjis che vie par l'unvier. I romans e i grêcs a usavin cheste definizion. Intun secont moment, ancje la gnot e fo dividude in dodis parts.
Plui tart la ore e fo definide come la vincjesime-cuarte part dal dì solâr aparent, dade jenfri un misdì e il seguint. Cun cheste definizion lis oris a cambiin une vore mancul, ancje se la durade dal dì solâr aparent e varie vie par l'an. Cuant che un orloi al dopre chest gjenar di calcul, al à di jessi regolât pôcs voltis vie par il mês. A seconde se al cjate come origjin il tramont o la albe si al cjape il non di Sisteme orari Italic o Sisteme orari Babilonês rispetivementri.


text:
Confucianisim
Il confucianisim al è une des plui grandis scuelis filosofichis, morâi, politichis e, in cualchi misure, religjosis de Cine. Si è disvilupât vie par doi milenis a partî dai insegnaments dal filosof Kǒngfūzǐ, il «Mestri Kong» (551-479 a.C.), cognossût in ocident cul non latinizât di Confuci. Confuci al à creât un sisteme rituâl e une dotrine morâl e sociâl, che si proponevin di mendâ la decjadence spirituâl de Cine, intune epoche di grande coruzion e di savoltaments politics. Invezit Confuci nol à mai volût, tratâ cuistions sorenaturâls e che a lessin parsore de esperience umane. Intal confucianisim nol è nuie di soteriologico e chest al fâs dificil calcolâlu une religjon, se no in sens sociologjic, cemût che al à fat Max Weber. Dopo jessisi confrontât cu lis scuelis di pinsîr concorintis, dilunc dal Periodi dai reams combatents, e perseguitât sot l'imperadôr Qin Shihuangdi, il confucianisim al è stât imponût come dotrine di Stât sot l'imperadôr Han Wudi (156-87 a.C.) e al è restât tâl fin ae fondazion de Republiche di Cine intal 1911. In plui che in Cine, il confucianisim al à esercitât une influence une vore fonde in Gjapon, in Coree e in Vietnam.


text:
Ricognossiment pai emigrants
Ancje Vasinis, paîs li che al è nassût Pre Luigi Ridolfo, il pari dai emigrants, al à volût dî graciis ae sô int ator pal mont. Prime di vierzi la famose fieste “das moleas e das cirigniculas”, si è tignude la piçule ma sintude cerimonie “AvaMont – Premi cûr di Vasinas pal Mont”. Tredis emigrants rientrâts pes feriis dal Lussemburc, de France e dal Canadà, a àn ricevût des mans dal president de Pro Loco Giovanni Rodaro, e cu la buine peraule di Pre Gjulio Ziraldo, une sporte ecologjiche e “furlane” disegnade di Dree Venier, cun dentri un biel “pês” di libris, regalâts de Regjon e de Fondazion Crup. Preseade e je stade ancje la copie di Lui de “La Patrie dal Friûl”, tant che une siore premiade e à dit: «Cumò, cuant che o torni a cjase, o fâs un biel cuadrut cu la cuviertine de Vespa e i fâs viodi il gjornâl ancje ai miei amîs!». Sintût ancje il regâl de bandiere – chê vivarose dal Friûl – e la ceramiche cun in rilêf il Friûl, la acuile patriarcjine e la scrite Vasinis, ideade di une zovine pitore di Vençon.
Sierade la premiazion, l’Assessôr Regjonâl Elio De Anna e il sindic di Trasaghis Augusto Picco a àn screade la mostre “In viaggio”: cent agns di fotografiis de emigrazion, sielzudis dal Ammer (Archivi Multimediâl de Emigrazion Regjonâl), cu la zonte di une selezion di bielis imagjins su la emigrazion di Vasinis, sielzude di Pieri Stefanutti. (D. M.)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
E jere in prime o in seconde elementâr cuant che la mestre e à dât un temut di fâ. Il titul: «Tu sês di bessôl intune stanzie, imagjine che al jentri cualchidun…». Cui che al à scrit che al rivave un mostri, cui un animâl, cui un amì. Tania e je stade la plui origjinâl, e e à pensât di fâ vignî dentri une note musicâl.
E veve 6 o 7 agns e di chê volte al è passât timp, progjets, esperiencis. E à tacade la lauree in Biologjie, a Triest, ma la musiche le à puartade viers un altri destin. Cumò, 32 agns a pene finîts, e je un diretôr di orchestre. Une des pocjis feminis tal mont che a fasin chest mistîr.
E zire teatris, citâts, di resint e je stade in Argjentine a direzi la opare «Il flauto magico» di Mozart a la Avenida di Buenos Aires. Ma la sô «base» e je Vergnà. Li e vîf cui gjenitôrs, tal mieç de campagne. E e torne simpri, a pene che e pues.
Tania Morandini, ma chel temut cu la note, cemût lavial a finî?
A sei sincere, no mi visavi di vêlu scrit. Ma une dì mê mari e je lade a cjoli pan e lat in paîs e e à cjatât la mestre des elementârs, Ottorina Pagani. Jê e veve savût dal gno mistîr e alore e à contât chest fat. Sal visave ben, parcè che e à dit che al jere stât pardabon origjinâl.
Âstu simpri pensât di lavorâ tal mont de musiche?
No, e je une strade che o ai cjapade in maniere graduade. No varès mai crodût di deventâ une diretore di orchestre. Di piçule o ai studiât pianoforte di privade cun Manola Facile, une brave conciertiste dal gno paîs. E o sunavi l’orghin te glesie di Vergnà, cun don Marco Visintini. Propit lui mi à fat direzi i prins coros, chei dai Pueri e Iuvenes Cantores. Mi plaseve tant, e jere une ativitât che mi divertive e mi coinvolzeve. Cu lis formazions corâls, o ai tacât ancje a componi musiche e a fâ concierts cun coros e bande insieme.
Però tu ti sês iscrite a Biologjie, ae universitât di Triest…
Eh sì. Dopo il diplome al «Stellini», il liceu classic di Udin, mi soi trasferide là. Par curiositât, però, mi soi iscrite ancje al Conservatori di musiche «Tartini», simpri a Triest. La mê vite e je cambiade li.
Parcè?
Parcè che mi soi laureade in composizion vocâl e direzion di coro, e o ai cognossût doi mestris impuartants: Sofianopulo e Gessi. La passion e deventave simpri plui fuarte tant che o ai lassade la universitât par dedicâmi a cheste strade.
Il conservatori si fâs in dîs agns, tu tu lu âs finît in siet. E no tu ti sês fermade li.
No, la preparazion e je fondamentâl par podê lavorâ ben un doman. Dopo la lauree al conservatori, o ai frecuentât dôs academiis di perfezionament a Siene cul mestri Gelmetti e a Pescara cun doi grancj professioniscj: i mestris Kalmar e Renzetti. E dopo, o ai tacât a lavorâ.
Il prin incaric?
Tal 2008, par direzi la prime orchestre filarmoniche marcjesane. Tra lis tantis, o ai lavorât cun dôs formazions de Romanie, la Brasov e la Oradea, e tal Març di chest an o ai diret la mê prime opare a Buenos Aires. Une esperience maraveose parcè che là e je une vere raritât vê une femine ae direzion, massime zovine. E alore il public al ven numerôs a viodi, e al partecipe cun calôr.
Be, ancje in Europe lis feminis che a fasin il to mistîr no son tantis…
Sì, ancje se cumò il moment al è avonde bon. A comencin a sei avonde diretôrs cu la cotule. Di sigûr, un ostacul al mistîr al è il stîl di vite stressant. Si sta vie cualchi volte ancje par mês, e prime di une esibizion si prove ancje dut il dì. Se tu âs famee, la robe e devente pardabon complicade, par chest a son soredut i oms a fâlu.
La int aie cualchi prejudizi tal viodi une femine ae direzion?
A voltis sì, ma par fortune lis robis a stan cambiant. Dut câs, viodi une femine che e fronte une formazion musicâl che par solit e je formade dute di oms, nol è cussì normâl.
Tu âstu vût cualchi probleme cui tiei sunadôrs?
Di imprin ti cjalin cun curiositât e difidence ma dopo, se a viodin che tu sês brave e professionâl, ti seguissin e ti rispietin. E covente plui che mai la competence e il studi ancje parcè che, come in ducj i lavôrs, purtrop, se tu sês femine e tu falis, tu pais di plui di un om.
In Friûl tu âs debutât al Teatri Giovanni da Udine, tal Avrîl dal 2009. Tu âs diret un conciert benefic pe Crôs Rosse taliane cu la orchestre formade di membris de sinfoniche di Oradea e altris di chê de formazion dal Friûl-Vignesie Julie. Ce ti visistu di chê sere?
I tignivi tant al debut te mê citât. Il Giovanni da Udine al è un teatri che mi plâs particolarmentri parcè che al à une acustiche stupende e, dopo, direzi te mê tiere e je une emozion uniche.
Une tiere che tu sês leade in maniere fuarte…
Sì. Vergnà, il gno paîs, al è il lûc dulà che o sint la pâs. Vivi in campagne, tal mieç de nature e des robis plui semplicis mi jemple la vite. Al è l’unic puest dulà che mi sint pardabon a cjase. E ancje i mei paisans mi dimostrin tant afiet, mi plâs vivi li.
Su «La Patrie dal Friûl» si scrîf, si lei e si pense par furlan. Tu ce rapuart âstu cu la marilenghe?
Cun mê none o fevelìn simpri par furlan, une lenghe che e à une musicalitât uniche. Cuant che o voi fûr regjon e o dîs cualchi peraule in marilenghe, la int e reste colpide dal ritmi che e à. O pensi, però, che la sô sorevivence e sedi leade ai vecjos. A son lôr che le custodissin, le fevelin e le tramandin. La scuele e pues judâ a no dismenteâle ma dispès mi pâr che si fasin tancj progjets che no lassin nuie di concret. Il furlan al restarà vîf se la int e larà dilunc a fevelâlu in famee.
Tania, par finî, gjavinus cualchi curiositât: sêstu un «diretôr» ancje te vite?
No, no. O soi une persone trancuile e dolce, ancje se no varès di sei jo a dîlu, chest al è ce che o sint a dî dai miei amîs. Ma cuant che o voi sul podi o deventi un leader. Determinade, sigure: insome, o ai dôs personalitâts.
Chei che a lavorin tal mont dal spetacul si dîs che a son scaramantics, ancje tu?
A son chei che prin di tacâ il conciert a metin lis bachetis simpri te stesse posizion, chei che a fasin i stes mots, chei che a cjaminin sù e jù. Si viôt di dut. Jo o soi dome tant emozionade, ma no ai rituâi particolârs.
Si rivie a vivi fasint il diretôr di orchestre?
Dipent. A pene tacât, come me, no. Tu âs di mandâ il curriculum ai diretôrs artistics dai teatris o aes associazions che a organizin events e sperâ che ti cjapin. Ma al è un lavôr saltuari, che no ti permet di vê un stipendi par vivi. Cuant che tu deventis un pôc plui famôs, invezit, a son lis agjenziis che ti contatin e che a gjestissin i tiei impegns.
E cumò, cul tai gjenerâl dai fonts pe culture?
E je une vere vergogne! Dome in Italie a sucedin chestis robis. Al baste lâ in Austrie o in Gjermanie par rindisi cont che là si pense in mût diviers: la musiche e je une materie insegnade ai fruts za tes scuelis elementârs. Forsit fin cumò i diretôrs artistics a àn vivût intune realtât privilegjade e a àn doprât mâl i bêçs, formant busis economichis no di pôc. E a paiâ, cumò, o sin nô musiciscj.
Ancje la musiche ise in crisi?
Sigûr, come che si sierin lis fabrichis, si sierin ancje i teatris. O vevi za firmât un contrat par lavorâ a Chieti, tal teatri Marruccino, par proponi lis suite de Carmen di Bizet in balet. Ma il cartelon al è stât sierât parcè che no son rivâts i fonts. Tante int e pense che fâ il sunadôr, l’orchestrâl, l’atôr nol sedi un mistîr. Invezit, nô o sin propit come i muradôrs, i inzegnîrs e i eletriciscj: o vin bisugne di lavorâ par vivi.
Valentina Pagani
LA INTERVISTE – Dut al tacà cuntune note…............
E jere in prime o in seconde elementâr cuant che la mestre e à dât un temut di fâ. Il titul: «Tu sês di bessôl intune stanzie, imagjine che al jentri cualchidun…». Cui che al à scrit che al rivave un mostri, cui un animâl, cui un amì. Tania e je stade la plui origjinâl, e e à pensât di fâ vignî dentri une note musicâl.


text:
AVOST – PRIME PAGJINE. EDITORIÂL – Triest al zuie sporc e nol fâs prisonîrs / PAGJINE 2 – Bivare, la ultime bataie cuintri des servitûts militârs che di agns a tormentin la nestre mont e il Friûl intîr / La lenghe furlane tal tramai dal… guvier Monti / PAGJINE 3 – Chei siet galantoms che no son plui cun noaltris / PAGJINE 4 – I fogolârs a son furlans ancje se a fasin 60 agns / Mancul retoriche e peraule ai zovins: cussì Pittaro al à volût la cunvigne dal sessantesim di EFNM / Furlans pal mont, la associazion che o volaressin / PAGJINE 5 – SPECIÂL SAPADE. Sapade/Plodn tal pantan dal Stât talian. II prin passut par tornâ a inviâ l’iter dal passaç in Friûl biadelore al è stât fat: o starìn in vuaite / Lis sagris, îr e vuê tal cûr dai furlans / LA INTERVISTE. Claudio Violino al fâs un belanç de esperience a cjâf dal assessorât regjonâl pe agricolture “mantignî il savôr de indentitât ancje e soredut in chest setôr” / PAGJINE 6 – CONTE. Un brut dopodimisdì / Come ogni Istât a rivin Avostanis / Al è jessût il bant pal Sant Simon, il storic premi leterari furlan. La edizion 2013 nus disarà se la nestre leterature e je daûr a saltâ fûr de “prognosi risiervade”/ PAGJINE 7 – MateâriuM, belanç de prime rassegne di autôrs di teatri / SIMPRI BOGNS. Alviero Negro, Strumîrs e zambarlàns, Udin, 1978 / Il scritôr di marilenghe slovene Boris Pahor al fâs 100 agns, spindûts par difindi la libertât sô e dai plui disfortunâts / PAGJINE 8 – Ancjemò in viaç par tornâ a discuvierzi la vilote furlane: nus compagne chest mês Stefano Montello / IL FERÂL. Cuant che une robe e va… le robin / Ricuardant Arnalt Baracêt / PAGJINE 9 – Confindustrie regjonalizade, ma al è il Friûl che al tire il cjaruç / AUSTRIE. Gnove leç di citadinance in Austrie / FRIÛL EUROPE. Presidence UE a Lituanie, mobilitazion indipendentistis in Catalogne / PAGJINE 10 – CJAMINANT TE STORIE. Lis ultimis dal sgjâf di Murùs / Une fatorie sociâl cuntun diretôr speciâl / CJARGNE VIVE. Gnovis ativitâts tal Comun di Darte / E DUCJ A VIVERIN… FURLANS E CONTENTS. La bolp e la ue / PAGJINE 12 – SIUMS DI STORIE. Glesie Furlane, anno Domini 1409 / LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Rose dai vints
La rose dai vints e je une figure che e rapresente i ponts cardinâi: Nord, Sud, Est e Ovest e lis direzions determinadis di chescj ponts. Pe aree dal Mediterani si cjape par convenzion il centri inte isule di Malte.
La rose dai vints plui semplice e je chê a cuatri pontis, che a corispuindin ai ponts cardinâi:
- il nord, o setentrion, di dulà che e ven la tramontane
- l'est, clamât ancje orient o levant, di dulà che al sofle il levantin
- il sud, o meridion, di dulà che al sofle il sofego o austro
- l'ovest, clamât ancje ocident o ponent, di dulà che al sofle il zefiro
Daspò si pues zontâ altris cuatri pontis intermedis:
- Nord-Ovest, di dulà che al sofle il maestri;
- Nord-Est, di dulà che al sofle il grecâl, e in Friûl e tes regjons ator, la buere;
- Sud-Est, di dulà che al ven il siroc;
- Sud-Ovest, di dulà che al ven il garbin.
Chescj nons a vegnin fûr parcè che par tradizion si centrave la rose dai vints dongje de isule greche di Zante; lì, a NE si cjate la Grecie, par cui il non grecâl; a SE e je la Sirie, par cui siroc; a SO e je la Libie, di dulà che al ven il non libeccio. Pe direzion NO-SE il non Mestri o Maestrâl al ven dal latin magister, ven a stâi la direzion di Rome o Vignesie, la vie maestra dal puart di origjin e di riferiment.
ReferencisModifiche
- Gjeografie furlane, Societât filologjiche furlane, Udin 2001


text:
Domenie ai 13 di Lui, in ocasion de fieste dai sants Ermacure e Furtunât, e je stade celebrade te Basiliche mari di Aquilee la messe grande di Avôt par dut il Friûl. Al è un apontament impuartant e significatîf che Glesie Furlane e ten vîf in maniere continuative di cuarante agns in ca.
Numerose la partecipazion dai fedêi e une di biele rie di predis che a àn concelebrât. La funzion principâl cheste volte le à vude pre Rizieri De Tina, plevan di Nimis, che te predicje al à riclamade la atualitât, ancje pal mont di vuê, de testemoneance di chescj doi sants martars. Ermacure, prin vescul di Aquilee, e Furtunât so diacun, cul sacrifici de lôr vite a àn plantade chenti la prime comunitât cristiane fondade sul amôr, sul servizi, sul vanzeli, no su la prepotence, sul podê o su la cariere. Testemoneance indispensabile ancje in dì di vuê.
La liturgjie e je stade compagnade dal grop corâl “Vôs di Vilegnove” di San Denêl.
Presint a la celebrazion a jerin ancje l’assessôr regjonâl a la agricolture Claudio Violin e il president de Provincie di Udin Pieri Fontanin.
La fieste si è concludude cuntun ghiringhel al ristorant “Ai Patriarchi” par ducj i partecipants, biele ocasion par stâ ancjemò un pâr di oris in compagnie e serenitât.
Sagre dal PatriarcjâtRoman Michelot
Domenie ai 13 di Lui, in ocasion de fieste dai sants Ermacure e Furtunât, e je stade celebrade te Basiliche mari di Aquilee la messe grande di Avôt par dut il Friûl. Al è un apontament impuartant e significatîf che Glesie Furlane e ten vîf in maniere continuative di cuarante agns in ca.


text:
23 di Novembar
Il 23 di Novembar e je la 327° zornade dal Calendari Gregorian, (la 328° se l'an al è bisest). A mancjin 38 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
- 1919 - A Gurize a nas la societât filologjiche furlane.
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- San Clement, pape e martar


text:
Ogni popul al à i siei «erois di cjarte» ma, magari cussì no, al à ancje erois che a àn pierdût la lôr vite par combati a pro de libertât de lôr int. Chei slovens a àn a ce fâ soredut cu lis vicendis peadis ae seconde vuere mondiâl, e inmò prime – tes tieris subit a soreli jevât rispiet al Friûl – ae crude politiche antislave di Mussolini.
Jenfri i tancj che si podarès fevelâ, chei clamâts Bazoviški junaki (erois di Basovize, localitât sul Cjars dongje Triest), a son cuatri antifassiscj slovens copâts ai 6 di Setembar dal 1930, justeapont a Basovize: Ferdo Bidovec, Franjo Marušic, Zvonimir Miloš e Lojze Valencicč a faserin part de organizazion ilegâl Borba (Lote), nassude tal 1927 par dâi cuintri al regjim fassist che al puartave indevant une fuarte politiche di snazionalizazion sfuarçade. Condanâts dal Tribunâl speciâl pe difese dal Stât, i cuatri a forin fusilâts daurman.
Tal Setembar dal 1945, tal poligon militâr li che i cuatri a forin copâts, al è stât tirât sù un monument in lôr memorie; ogni an, ai prins di Setembar, la minorance slovene tal Friûl Vignesie Julie e inmanee dute une schirie di iniziativis par memoreâ il lôr sacrifici e, tai ultins agns, plui di cualchi rapresentant sloven (par esempli Dimitrij Rupel, cuant che al jere ministri dai Afârs Forescj) al à visitât il monument in forme uficiâl.
ALESSIO POTOCCO
TERITORI – I erois di Basovize............
Ogni popul al à i siei «erois di cjarte» ma, magari cussì no, al à ancje erois che a àn pierdût la lôr vite par combati a pro de libertât de lôr int. Chei slovens a àn a ce fâ soredut cu lis vicendis peadis ae seconde vuere mondiâl, e inmò prime – tes tieris subit a soreli jevât rispiet al Friûl – ae crude politiche antislave di Mussolini.


text:
Za tai timps de Cuintririforme, daspò il 1580, miârs di protestants a scugnirin bandonâ la tiere dai lôr vons, dome tal 1731/32 lis autoritâts a mandarin pai trois plui di 23 mil personis dal Salisburghês. Tal votcent la monarchie asburgjiche e fo un dai principâi paîs di emigrazion, massime tal arc di timp 1876-1910, cuant che il numar di emigrants al rivà sui 3,5-4,3 milions, di chel 1,8-2,9 milions de Cisleithanie, dal teritori al di là dal flum Leitha.
Tant che inaltrò in dute la Mitteleurope la plui part (scuasit 3 milions) di lôr e sielzè i Stâts Unîts tant che gnove patrie di adozion, 358 mil la Argjentine, 158 mil il Canadà e 64 mil il Brasîl, mintri che dome 4 mil la Australie. Il cuintripês a di cheste partence al fo il rimpatri, plui o mancul un sù cuatri al tornà, o parcè che al veve fat bêçs tant che aghe, o parcè che al veve fat crofe, ce fin rispiet al fat che i migrants prin di partî a vevin vendûts cjase e cjavai. L’epicentri de emigrazion austriache al fo tal Burgenlandês, di dulà in ciertis regjons plui di 20% de popolazion al veve batût il tac viers lis citâts portuâls Amburc, Breme e Triest a imbarcjâsi pal Gnûf Mont. Il rûl impuartant de Tiere dai cjistiei al ven dal fat che chest teritori al fo part de Ongjarie dut fin al Tratât di pâs di Trianon dal 1920, cussì si cjatave dentri de sfere di influence des vongulis di emigrazion che si slargjavin des isulis britanichis viers la Galizie, Russie e par dute la Ongjarie. Cuâl isal il senari tipic? O podìn dividi la emigrazion austriache in trê periodis, la “Old Immigration” (1875-1890), la “New Immigration” (1890-1914) e il jenfrivuere (1919-1939). Tor dal 1875 lis vongulis si sparniçarin par ogni cjanton dal Burgenland. I prins migrants a colonizarin il Midwest (Kansas City) tant che contadins colonizadôrs. La “New Immigration” invezit e contentà lis dibisugnis dai gnûfs centris industriâi de cueste dal soreli jevât. Cui gnûfs transatlantics il viaç al durà dome une setemane, 15 dîs di Triest cu lis nâfs de leiendarie flote austriache Austro-Americana. Prin a partirin i oms, a lavorarin tant che lavoradôrs industriâi tes grandis becjariis di Chicago, tai mulins di ciment tai contors di Allentown (Pennsylvania) o tes birariis di New York, a ciririn di meti alc di bande, ancje se la vite e jere dure. Cui che al veve ancjemò un blec di tiere di là de aghe al tornave a fâ il contadin o a vierzi une ostarie, altris a pene tornâts a butavin i bêçs te roie. Tal jenfrivuere dopo la gnove leç su la imigrazion dal 1924 e la crisi economiche il numar al leve in mancul, passâts i timps “di laveplats a milionari”. Dopo la seconde vuere mondiâl la situazion e jere gambiade, a bandonavin il paîs par cirî il benstâ, par vivi miôr e no par scjampâ de miserie nere. La destinazion principâl e jere il Canadà, dopo a vignivin i Stâts Unîts e la Australie. Tal comun di Kittsee, a pôcs chilometris di Presburc, si cjate un borc che si clame Chikago, a disin che al jere il borc di chei che di là de aghe no son rivâts adore e dopo tornâts a cirivin un blec di tiere, chest blec lu clamavin Chikago. Ancjemò vuê siet stradis si clamin “Chikagoer Gasse”. Un cjapitul neri e je stade la emigrazion politiche e la depuartazion de scuasit dute la comunitât ebraiche tai agns dopo il “Anschluss”, dai 206 mil (1938) a restavin in Austrie dopo la vuere dome 5,5 mil di lôr. Miârs a emigravin e a tornavin, 1935 al emigrà di Viene Teddy Kollek il mitic ex-sindic di Jerusalem, ma il plui cognossût emigrant austriac al è cence dubi il multitalent Arnold Schwarzenegger.
La segnaletiche bilengâl in Burgenland
Il governadôr carinzian Jörg Haider nol è masse disponibil a meti sù gnûfs cartei bilengâi in Carinzie, anzit zuiant la cjarte antislovene al spere di vuadagnâ popolaritât. Dopo de decision de Cort constituzionâl dal 2001, che e pare jù la cuote dal 25% (de popolazion in cuestion) necessarie pe segnaletiche bilengâl ridusintle al 10%, si è vierte ancje in Burgenland la stesse discussion. Dopo il 2000 a meterin sù tal Burgenlandês in 51 comuns cartei bilengâi, in 47 comuns par todesc e par cravuat e in 4 comuns par todesc e ongjarês – purtrop in ritart, 45 agns dopo il Tratât di stât che al tutele lis minorancis storichis in Austrie. Secont la gnove cuote a mancjin almancul cinc cartei bilengâi. Lis organizazions cravuatis si spietin mancul berdeis in confront de situazion in Carintie, e a fan stât de tolerance de popolazion multietniche, viodût che il Paîs dal soreli, tiere natâl dal componist Franz Liszt, e je ancje la patrie di cravuats, ongjarês e roms. La presince di un cravuat dal Burgenland (Norbert Daraboš) tal guvier Gusenbauer e je za un segnâl positîf.
Dal soreli jevât a soreli a montJanez Erat
Za tai timps de Cuintririforme, daspò il 1580, miârs di protestants a scugnirin bandonâ la tiere dai lôr vons, dome tal 1731/32 lis autoritâts a mandarin pai trois plui di 23 mil personis dal Salisburghês. Tal votcent la monarchie asburgjiche e fo un dai principâi paîs di emigrazion, massime tal arc di timp 1876-1910, cuant che il numar di emigrants al rivà sui 3,5-4,3 milions, di chel 1,8-2,9 milions de Cisleithanie, dal teritori al di là dal flum Leitha.


text:
IN PARADÎS
Lade…
cualchi an indaûr o soi lât tês Seicell 1 par lavôr. stant el clime e tacavin biel prest a buinore, fin dîs, e tal dopomisdì tor des cuatri fin ore di cene: e spes ancje dopo. ma ogni fin setemane a pes tal ocean. Par me o vevi une gip, di chês dutes viertes, cul veri denant tirât sù cuant che al plûf.
E ancje il sofêr: un mulat voe di ridi.
Tal interval, jo om di mont, mi fasevi puartâ su le piche plui alte2 a saceâmi di flât su chê siele a mil metris. o cjalavi jù in bas dut chel mostri di mâr, cui sgrisui pe schene: siet mil mies di une bande e trê mil di chê altre. E jo li, sentât su chel sbit di isulute.
Dopo cualchi biel dì, cognossintmi di plui, lui mi dîs «o soi stuf di lâ fin là sù. No podìno cambiâ? ti meni intun puest plen di incjant!» e al cjape dibot le strade de cueste che cuasi e fâs dut el zîr di Mahè3: fra goles salvadies, volts inspietâts, anses di tiere e teles di cîl. di restâ cence flât! Po le strade e finìs. Si fermìn ancje nô, denant di un gloriet scrufuiât tor des palmes. mi sint dut content, di un lizêr mai provât.
Se ‘l paradîs al è un puest, nol pues sei che cussì.
mancjaressin i agnui… cuntun struc inte tace mi invii intal scûr de foreste, atrat da un lusôr là jù insomp a cent metris, scjafoiât sot dai brancs. Dopo cualchi biel pas o scuen intardâmi fin che i voi no si justin pe stralûs che mi incee. O induvini une splaze. o viôt ondes lungjes che e rivin fin li: e figotin le tiere, le bussin sui lavris de sô piçule rade.
E po mularie. Mularie intun grop, che zuie intal mâr come simpri i fruts di ogni bande di mont si sclipin cu l’aghe, si corin daûr, e colin, si alcin, si tocjin e ridin, e vuichin di gjonde cun muse in sorprese. O voi plui indevant cjapât ancje jo dal businâ che mi sburte le brise, a bugades: saran ‘ne dozene, fruts e frutes intune. E varan tredis agns. cutuardis, no sai.
Salacor, cuindis. o voi cul lôr zuc. O cjali chês mans fûr e dentri da l’aghe.
Cjamesutes svoladies, bregonuts mai intivâts. si lumin, si tocjin, si tufin, si cjapin e scjampin e ridin e zornin e cricin, s’imbracin, si molin, si sburtin.
e jo li come un stupit.
Belece salvadie, inmò cree. Primitive. Pagane. Sublime. Un incjant mai viodût intun sôl colp di voli…
… e torne? ■
1. Seychells, in talian Seicelle
2. Morne Seychellois
3. Le isule plui grande, cun capitâl Victoria
di EL FARI
CONTECURTE. In paradîs............
IN PARADÎS


text:
Il Friûl isal saltât fûr dal neri de crisi? «Di cuant che il faturât al tache a cressi, al vûl un an, sù par jù, prime di rivâ a viodi che si miore la ocupazion», al rispuint Manlio Zuliani, consulent finanziari che al condûs su Radio Onde Furlane la trasmission Monede di Buie, bêçs furlans.
«Di bon – al zonte – al è che il PIL, il prodot interni, al è tornât a jessi in teritori positîf e duncje si pues dî almancul che si à finît di lâ indaûr. Che e je bielzà une gnove impuartante». In cheste suaze, dulà che al pareve di tornâ un pôc a tirâ flât, e je rivade però la balfuerie des bancjis a finî di copâ la fiducie dai citadins in sogjets che a vevin simpri gjoldût di credibilitât. «Par chel che al rivuarde lis bancjis che a àn la cjase mari in Friûl – al dîs Zuliani – o vin di dî che a àn carateristichis un grum buinis rispiet a criteris di valutazion impuartants. Par esempli il Cet 1, che al è indiç di soliditât patrimoniâl. Al è cussì pe uniche bancje popolâr furlane e ancje pal sisteme des bancjis di credit cooperatîf, là che ancje l’istitût che al à il Cet 1 plui bas, al è dut câs parsore de medie taliane».
Si che duncje, si ben che e sedi int che e à pierdût vint invistît in altris istitûts, la balfuerie des bancjis chenti «e à segnât forsit di plui dal pont di viste psicologjic», par vie che ducj si son alarmâts, sedi che a sedin stâts tocjâts in maniere direte, sedi che no.
Par chel che al inten i canâi di invistiment, «in Friûl si pues fâ ce che si fâs dapardut. I istitûts di credit, une part des risorsis le invistissin sul teritori. Par chel che al inten la tutele dai sparagns di ognidun, al covente sclarîsi prin di dut su cuale che e je la nestre voie di risi e a ce che ju vin destinâts chescj sparagns». Une volte che a son clârs chescj doi obietîfs, «si à di scrutinâ lis propuestis che miôr nus judin a tignî bot. E come cuant che si compre une cjase si puarte il muredôr o il perît di fiducie par sintî la sô opinion, cussì par tignî cont dai bêçs al è miôr scoltâ plui di une opinion e valutâ plui di une ufierte di sogjets un grum diferents fra di lôr». Ricuardâsi ancje, al zonte l’espert, che «se si compre une azion, cheste e fâs part par sô nature di un capitâl di risi». Par chel che al inten il cont corint, «cu lis gnovis regulis fintremai a 100 mil euros si è trancuîi se si è un unic intestatari; il capitâl al è protet fintremai al dopli di chest valôr se il cont al è cointestât», al siere. ❚
La trasmission Monede di Buie, bêçs furlans si pues sintîle – une setemane sì e une no – su Onde Furlane di martars a buinore aes 10.30 sui 90 Mhz pe plui part dal Friûl e 90.2 Mhz in Cjargne.
✒ Antonella Lanfrit
Economie di chenti. Invistiments, bancjis, crisi: il pont dal espert............
Il Friûl isal saltât fûr dal neri de crisi? «Di cuant che il faturât al tache a cressi, al vûl un an, sù par jù, prime di rivâ a viodi che si miore la ocupazion», al rispuint Manlio Zuliani, consulent finanziari che al condûs su Radio Onde Furlane la trasmission Monede di Buie, bêçs furlans.


text:
Un libri par talian, ma che al fevele des potenzialitâts de lenghe furlane: L’efficacia della comunicazione di marketing in lingua friulana e al da cont de metodologjie e dai risultâts di une ricercje in cont dal ûs de lenghe furlane te comunicazion e te promozion comerciâl.
Al è stât metût adun di Franco Rosa cu la colaborazion di Michela Vasciaveo e Federico Nassivera.
Dai dâts tirâts dongje al salte fûr che il furlan ur da valôr ai prodots, in particolâr tal setôr agroalimentâr, che tancj di lôr a ricognossin e a presein la tipicitât e la cualitât dai prodots stes propit daûr dal ûs de lenghe tai nons e te comunicazion. A son ancje chei che a àn un prejudizi negatîf viers de lenghe o che a son indiferents, ma a son une vore di mancul.
Uniche pecje, la part introdutive che e somee jessi stade fate cun plui premure, cun definizions e comparazions che no convincin masse, a tacâ de nozion ambigue di “lingua locale”, che e je une peraule clâf di dut il libri. Informazions in rêt: www.forumeditrice.it. (M. St.) ❚
Contâ il mont e fâ marketing par furlan............
Un libri par talian, ma che al fevele des potenzialitâts de lenghe furlane: L’efficacia della comunicazione di marketing in lingua friulana e al da cont de metodologjie e dai risultâts di une ricercje in cont dal ûs de lenghe furlane te comunicazion e te promozion comerciâl.


text:
“In pose al conven vê chê sicuresse / fengile almancul tal câs che a non ‘n sedi / il tant dal lamp che al sbreghe / l’ombre pengie dal sé e la sô pore. // E alore decoro e dignitât / il vistît chel apene screât / li mans insachetadis / opur sul schenâl de cjadrèe pojadis / saldis / come che saldo al à di jessi il voli / cuintre chêi che doman ti cjalaràn, / e subite declarâsi: /anni settantacinque / mestiere o professione pensionato / stato civile coniugato / che a son chistis li’ robis che a interessin”.
E je za dute culì, in chescj viers, la cifare stilistiche di Elio Bartolini, poete furlan. Un poete, si podares dî, ‘fì prodig’ dal Friûl. Che al è lât vie, per un biel toc di timp. Lât vie ancje intal sens di dineâ il Friûl e la sô lenghe (ur veve vût dit a Novella Cantarutti e a Pier Pauli Pasolini di no pierdi timp cul furlan…). Ma che al è tornât, plui tart, intai agns otante, a svizinâsi a la lenghe, fin a produsi racueltis di poesie tant che Cansonetutis, Poesiis protestantis, Amour e dîs di vore, Sot sere, di sigûr nivel artistic. E chest percors lu à ancje vût descrit intune liriche che e dîs: “Friûl Friûl / Cuantis voltis che ti ai sirût / E mai che tu ti vedis volût rindi (….) / Uè che j soi un clap / Butimi pûr di bande cu ‘ne pedade / Ma no sta dîmi che no ti ai sirût”.
Pe poesie di Bartolini i critics a àn vût fevelât di ‘incuintri e sciuntri jenfri il timp circolâr e il timp lineâr’ e di denunzie dai ‘delits cuintri une culture e une civiltât’. E naturalmentri chestis a son deduzions che a vegnin di une analisi aprofondide dai tescj dal poete.
Ma la sensazion plui inmediade e je chê di une ironie che e tocje plusôrs aspiets de vite di cumò (per esempli la innomenade Intal Friû dai ‘coltivatori diretti’, che, però, no fâs part di cheste racuelte) e che e cjape drenti ancje il poete stes, come inte liriche che o vin citade in esordi. E cheste autoironie e ven fûr ancje in altris componiments: Intal curtilùt di une ostarie de Basse, Cjampanutis de sabide sere e altris. E e si tenç di un vêl di malincunie cuant che al tocje temis ben plui dramatics, sicu i ricuats di vuere. Inte bielissime Aghis dal Ghebo (e Il Ghebo al è il titul di un romanç di Bartolini), il poete al samee domandâi al flum il parcè des delusions dal daspò vuere. Ma lis aghis a corin vie, cence voltâsi.
La poesie di un om che al si cjale in daûr cun voli atent. Vere poesie.
✒ Laurin Zuan Nardin
Elio Bartolini, ‘Cansonetutis’ Vicenze, 1999............
“In pose al conven vê chê sicuresse / fengile almancul tal câs che a non ‘n sedi / il tant dal lamp che al sbreghe / l’ombre pengie dal sé e la sô pore. // E alore decoro e dignitât / il vistît chel apene screât / li mans insachetadis / opur sul schenâl de cjadrèe pojadis / saldis / come che saldo al à di jessi il voli / cuintre chêi che doman ti cjalaràn, / e subite declarâsi: /anni settantacinque / mestiere o professione pensionato / stato civile coniugato / che a son chistis li’ robis che a interessin”.


text:
Dirit
Il dirit al è l'insiemit des regulis (p.es. contignudis in leçs ordinariis) formuladis seont i caratars di gjeneralitât e astratece che dissiplinin lis relazions di un grup organizât di personis. La regule pues disisi gjenerâl se je intindude par ducj i consociâts e astrate se e je suscetibil di jessi aplicade a une serie indefinide di câs concrets. La regule cussì descrite e cjape il non tecnic di norme. Il dirit al è partant un ordenament finalizât a la regolazion dai rapuarts sociâls. Chê sore indicade e je la definizion dal tiermin "dirit" in sens ogjetîf (dirit come insiemit di normis munidis di sanzion).
Intal sens subietîf, un dirit al è un podê di agjî par apaiâ un interès prudelât da lis normis juridichis. zh- yue:法律


text:
SPECIÂL INTERNET
EDITORIÂL – nomine dal ARLeF / SPECIÂL – La rêt e je une grande oportunitât / L’avignî? Tignìn di voli il telefonut / Friul.it, il prin sît internet par furlan / I sîts de rêt / lapatriedalfriul.org: un archivi par ducj / I furlans lu clamin Muselibri / Musis di… Facebook / A ognidun il so My… spazi! / YouTube.com! Dulà sono i furlans? / Lis pussibilitâts par imparâ la marilenghe in linie / Blog: un mût di comunicâ / La «furlanosfere» / Secont uficiâl Spock… / AI 32 DI MAI. Cuant che a dividi e je la coriere / ATUALITÂT – A Sedean viert l’archivi di Tessitori / Un troi pal avignî / SUNS: musiche in antologjie / Curtis ghitaris e curtìs / Furlans e ladins plui unîts / MEDITANTLIS TAL SO CÛR. Un dolôr umiliât / «Indreçâsi ae ONU par fâ ricognossi i nestris dirits» / Elezions sardis, Soru batût… / Gjelogjichementri irefrenabil / La scuele e sul web… par furlan! / Cartei falâts / CURTIS E CHE SI TOCJIN. La leç pal furlan in Consulte / TERITORI – Brain training in marilenghe / Divari digjitâl (digital divide) des monts di Pordenon / SLOVENIE. In Slovenie Internet al è di mode / Su Facebook par domandâ lis dimissions di Rupel / AUSTRIE. Iniziativis e ofensivis: vierzi la orbite de informazion / CULTURE – ART-Â. Art che e nas in rêt e e viaze par pueste / IL FERÂL. Une lûs e une vôs che a durin di mieç secul / G. Vit, Sanmartin – O. Serena Itinerario poetico di G. Zof / FOTOGALLERY – La fumate / La Patrie dal… Friûl tal Mont / Vuê o fevelìn di… «Vuê o fevelìn di…»! / Il Friûl tal etere / I CLASSICS – 13. CUINTRISTORIE DAL FRIÛL – La albe de nestre Patrie /
Març 2009............
SPECIÂL INTERNET